इलाहाबाद। उत्तर प्रदेश की 68500 सहायक अध्यापक भर्ती में अब अभ्यर्थियों ने अपनी कॉपियां दिखाने के लिए आवेदन का दौर पूरे जोर-शोर से शुरू कर दिया है और जैसे-जैसे परीक्षा नियामक प्राधिकारी कार्यालय अभ्यार्थियों की स्कैन कॉपी या दे रहा है पूरी भर्ती प्रक्रिया ही विवादों में घिरती चली जा रही है। दरअसल, अधिकांश ऐसे अभ्यर्थियों की कॉपियां सामने आ रही हैं, जिनमें नंबर कुछ मिला है और दर्शाया कुछ गया है। यहां तक कि कॉपियां जांचने, कंप्यूटर में उनके अंक दर्शाने में भी गड़बड़झाला हुआ है। सीधे शब्दों में कहें तो पूरी चयन प्रक्रिया ही उलझी हुई है। फिलहाल भर्ती प्रक्रिया की जांच शुरू हो चुकी है और लिखित परीक्षा से संबंधित हर दस्तावेज जांच के लिए गठित टीम देख रही है। लेकिन, जिस तरह से स्कैन कापियों में गड़बड़झाले का खुलासा हो रहा है उससे अब इस भर्ती प्रक्रिया के अस्तित्व पर भी सवाल उठने लगा है।